**Govor predsednice Republike Slovenije**

**Nataše Pirc Musar**

**ob 30-letnici delovanja podjetja Siliko**

Vrhnika, 25. maj 2023

Velja govorjena beseda.

*Spoštovani gospod Janez Koprivec,*

*Spoštovani minister Matjaž Han,*

*Spoštovani predsednik Gospodarske zbornice Slovenije Tibor Šimonka,*

*Cenjeni gosti,*

V izjemno čast mi je, da ste me povabili v vašo sredino in da lahko ob tej slavnostni priložnosti, vam gospod Koprivec in vašim zaposlenim, iskreno čestitam za 30 let delovanja podjetja.

Od leta 1993 do danes ste prehodili dolgo, a uspešno pot. Dejstvo, da ima podjetje več kot 600 zaposlenih, da glavnino poslovanja opravite na zahtevnem nemškem trgu in da vam zaupajo avtomobilska podjetja z zvenečimi imeni kot so BMW, VW in Mercedes, pove marsikaj o tej uspešni poti.

V kratkem času mojega predsedovanja sem obiskala kar nekaj podjetji širom države in vselej sem navdušena nad slovenskimi podjetniki, ki ambiciozno razvijajo nove ideje in na zahtevni mednarodni trg ponujajo inovativne izdelke narejene tu, v Sloveniji.

Veliko je dobrih zgodb, a se jim ne namenja dovolj medijskega prostora. Kot predsednica si bom vselej prizadevala, da bo Slovenija država optimizma in priložnosti, z aktivnimi državljani in dinamičnim gospodarstvom. In ponosna sem, da lahko vedno pohvalim naše visokotehnološko znanje in dosežke slovenskih podjetij.

Zdi se mi pomembno poudariti, da imamo v Sloveniji izjemno uspešna podjetja, ki so izrazito izvozno naravnana, vpeta v evropske in globalne ekonomske tokove, in se hkrati močno zavedajo pomena investiranja v razvoj, v zaposlene in vse bolj tudi v zeleni prehod. Ta podjetja predstavljajo hrbtenico slovenskega gospodarstva in so pomemben zaposlovalec v številnih lokalnih okoljih.

Zato čestitam tudi občinama Vrhnika in Sevnica, ki sta v podjetju Siliko prepoznali pomembnega partnerja v lokalni skupnosti, ki nudi številna delovna mesta in je zavezan družbeni ter okoljski odgovornosti. Zavedati se je potrebno, da tudi občine pomembno prispevajo h gospodarskemu razvoju, saj imajo v rokah škarje in platno na področju umeščanja objektov v prostor in izgradnje potrebne komunalne infrastrukture novih poslovnih con.

Nič ne pomagajo odlične podjetniške ideje, naročila kupcev in državne sheme pomoči, če se prostorski akti sprejemajo nerazumno dolgo in se posledično zavlečejo tudi vsi upravni postopki, z gradbenimi dovoljenji vred. Opažam, da je vse več občin, ki se tega zavedajo in da številni župani postavljajo te izzive visoko med občinske prioritete. Zato s tega mesta pohvale vsem prizadevnim županom in njihovim občinskim upravam.

Gospodarstvo ob tem upravičeno opozarja na potrebo po stabilnem in predvidljivem domačem poslovnem okolju. Razvojna in tehnološka slovenska podjetja, ki so vpeta v evropske in globalne produkcijske verige od države pričakujejo zakonodajno in upravno podlago, ki jim bo omogočala konkurenčnost na tujih trgih.

Stabilno in predvidljivo davčno zakonodajo, ki ne bo podvržena prepogostim spremembam, a bo hkrati tudi stimulativna za investicije v tehnološki razvoj, v zeleni prehod in pri zaposlovanju visoko izobraženega inženirskega kadra.

Na tem področju vidim še nekaj maneverskega prostora za izboljšave, zato predvsem Vlado podpiram pri vseh ukrepih in prizadevanjih, ki gredo v to smer.

Pozdravljam in podpiram tudi aktivnosti Gospodarske zbornice Slovenije, ki je prevzela vlogo posrednika med gospodarstvom in znanostjo ter zraven pritegnila tudi vlado, s ciljem, da hitreje pridemo od idej do materializacije inovacij na trgu. Strinjam se s stališčem, da če želimo spodbuditi inovativnost, mora biti področje razvoja, raziskav in inovacij usklajeno s potrebami gospodarstva. Prav temu so namenjena Strateška razvojno inovacijska partnerstva, ki kot taka prispevajo k nadaljnemu razvoju in dvigu dodane vrednosti slovenskega gospodarstva.

Brez vlaganj v razvoj, raziskave in inovacije ne bo uspešnih podjetji, a ne bo niti blaginje v družbi. Tega se še kako zavedate v Siliku, zato ste v nenehnem razvojnem ciklu.

Digitalizacija, avtomatizacija in široka uporaba umetne inteligence pomenijo še več vlaganja v znanje in krepitev vezi med akademsko sfero in podjetji. Siliko je pri tem že dolgo zelo aktiven in je med ustanovitelji Fakultete za tehnologijo polimerov.

A se v Siliku zavedete tudi pričakovanj kupcev in končnih uporabnikov, ki so vedno bolj ozaveščeni in zahtevajo varen, trajnosten in okolju prijazen izdelek.

Zaradi vseh teh razlogov vam poslovni partnerji in kupci zaupajo že 30 let.

Ob tej priložnosti vam skupaj z njimi želim vse najboljše za vaš rojstni dan in se že zdaj veselim vaših novih uspehov in prodornosti.